ΓΡΑΠΤΗ ΕΡΩΤΗΣΗ E-1716/96 υποβολή: Gianni Tamino (V) προς την Επιτροπή (25 Iουνίου 1996)

Θέμα: Χρήση κοινοτικών πόρων για την κατασκευή τουριστικού χωριού στην Καλαβρία

Η περιφέρεια της Καλαβρίας αποφάσισε, με το διάταγμα αριθ. 44 της 17.01.1992 του Περιφερειακού Συμβουλίου (ΔΠΣ), τη χορήγηση κοινοτικών πόρων ύψους 3.150.000.000 λιρών Ιταλίας στην «Mare Azzurro S.R.L.», σύμφωνα με το νόμο 64/86, για την κατασκευή τουριστικού χωριού έκτασης 125.000 τ.μ. στην τοποθεσία Capo Bruzzano, στην κοινότητα Bianco (Περιφέρεια Καλαβρίας). Το χωριό αυτό τέθηκε, κατά τη διάρκεια της κατασκευής του, υπό κατάσχεση από την Εισαγγελία του Locri για παράβαση των πολεοδομικών ρυθμίσεων και ελλείψει της υποχρεωτικής άδειας για την τοπογραφική και περιβαλλοντική συμβατότητα. Οι ιδιοκτήτες της εταιρίας υπέβαλαν αίτηση στη Περιφέρεια της Καλαβρίας με στόχο την ομαλοποίηση της κατάστασης με την έκδοση της εν λόγω άδειας, προκειμένου να επιτύχουν την άρση της κατάσχεσης στο εργοτάξιο 7 η Περιφέρεια της Καλαβρίας εξέδωσε την άδεια με το ΔΠΣ αριθ. 27 της 16.01.1995, κατά παράβαση του περιφερειακού νόμου αριθ. 12/93 που απαγόρευε έως τις 24.11.1996 την έκδοση άδειας για οικοδομικά έργα τα οποία επρόκειτο να πραγματοποιηθούν σε παραθαλάσσιες περιοχές που απείχαν έως και 700 μέτρα από τον αιγιαλό. Επιπλέον, στις 24.01.1996, ο Δήμος εξέδωσε απόφαση με την οποία εγκρίνει το οικοδομικό έργο. Αξίζει να σημειωθεί ότι το Capo Bruzzano είναι το μόνο ακρωτήριο της περιφέρειας στο Ιόνιο πέλαγος στο οποίο δεν υπάρχουν οικισμοί, παρουσιάζει απαράμιλλο περιβαλλοντικό και αρχαιολογικό ενδιαφέρον, συνορεύει με το Εθνικό Πάρκο του Aspromonte (στην οριοθέτηση του οποίου δεν συμπεριλήφθηκε για ανεξήγητους λόγους), είναι απολύτως ακατάλληλο για οικοδομικά έργα λόγω των σοβαρών καθιζήσεων υδρογεωλογικής αιτιολογίας που παρατηρούνται στην περιοχή (μετά την εκτεταμένη αποψίλωση των δασών) και ότι μάλιστα έχει ζητηθεί να κλείσει ο εθνικός δρόμος 106 που το διασχίζει.

Ποιες πρωτοβουλίες σκοπεύει να αναλάβει η Επιτροπή για να εξασφαλίσει ότι κοινοτικοί πόροι δεν συμβάλλουν στην υπονόμευση συλλογικών συμφερόντων που σχετίζονται με την προστασία του περιβάλλοντος; Δεν κρίνει σκόπιμο, στη συγκεκριμένη περίπτωση, να παρέμβει στην εθνική και την περιφερειακή κυβέρνηση προκειμένου ολόκληρη η περιοχή να τεθεί υπό καθεστώς περιβαλλοντικής προστασίας;

Απάντηση της κ. Wulf-Mathies εξ ονόματος της Επιτροπής (2 Οκτωβρίου 1996)

Η εν λόγω παρέμβαση δεν έχει χρηματοδοτηθεί από το Ευρωπαϊκό Ταμείο Περιφερειακής Ανάπτυξης. Σύμφωνα με τον περιφερειακό νόμο αριθ. 13 της 23ης Μαρτίου 1995 και με βάση το πλαίσιο των ενισχύσεων της τουριστικής βιομηχανίας, η εταιρία Μare Azurro srl υπέβαλε το συγκεκριμένο σχέδιο στην περιφέρεια της Καλαβρίας στις 19 Δεκεμβρίου 1988, προκειμένου να λάβει δημόσια συνεισφορά. Με την περιφερειακή πράξη αριθ. 3734/bis της 14ης Ιουνίου 1996, το εν λόγω σχέδιο εγκρίθηκε στα πλαίσια του Περιφερειακού Σχεδίου Ανάπτυξης.

Στις 17 Ιανουαρίου 1992, ο Πρόεδρος της περιφέρειας Giunta εξέδωσε διάταγμα που αφορούσε τις λεπτομέρειες εκτέλεσης των εργασιών και τη χορήγηση χρηματικών ενισχύσεων όπως προβλέπει ο ιταλικός νόμος αριθ. 64/84.

Η Επιτροπή ερεύνησε αν η εν λόγω περιοχή έχει ταξινομηθεί στις περιοχές ειδικής προστασίας, με βάση την οδηγία 79/409/ΕΟΚ περί της διατήρησης των αγρίων πτηνών, ή στους υποψήφιους τόπους κοινοτικής σημασίας, σύμφωνα με την οδηγία 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας. Τα αποτελέσματα της έρευνας ήταν αρνητικά. Η Επιτροπή έλεγξε περαιτέρω αν η συγκεκριμένη περιοχή μπορούσε να προκριθεί σε μία από τις δύο παραπάνω κατηγορίες περιοχών 7 τα αποτελέσματα όμως ήταν και πάλι αρνητικά.